Maddalena Casulana

Maddalena Casulana (1544–1590) var en italiensk sanger, luttenist og madrigal-komponist.

Liv 
Bortsett fra det Casulana skriver i utgivelsene sine vet en nesten ingen ting om livet hennes.

Navnet tyder på at hun ble født i Casole d'Elsa ved Siena. Hun bar også tilnavnet «Vicentina», og Vicenza er det eneste stedet hun med sikkerhet kan knyttes til. Musikkutdanning fikk hun i Firenze. Hun oppholdt seg formodentlig mye i Venezia siden de fleste verkene hennes ble publisert der. Mange venetianere kommenterte også ferdigheter hennes. Basert på informasjon i dedikasjonene hennes har hun sannsynligvis dessuten hatt opphold i Verona, Milano og Firenze.

Virke 
Casulana fikk utgitt fire firstemmig madrigaler i første bind av antologien  Il Desiderio (1566).

I 1568 publiserte hun sin første bok med egenskrevne madrigaler, Il primo libro di madrigali a quattro voci. Dette er formodentlig den første trykte utgivelsen av en kvinnelig komponist i den vestlige musikkhistorien. At Casulana ikke bare ble tatt vel i mot kan leses av dedikasjonen til Isabella de' Medici. Casulana skriver der at hun ønsket å vise feilen menn gjør når de hevder at intelligens er forbeholdt mannspersoner og nekter for at lignende evner kan finnes hos kvinner. Sannsynligvis ble hun tidlig berømt, for samme år oppførte Orlando di Lasso Casulanas femstemmige verk Nil mage iucundum under bryllupet til hertug Vilhelm V av Bayern og Renata av Lothringen. Musikken er tapt, bare Nicolò Stopios tekst er bevart.

I 1570 gav Casulana ut sin andre madrigalsamling, Il secondo libro di madrigali a quattro voci, dedisert Antonio Londino, en magistrat i bystaten Milano. Dette er den eneste av Casulanas samlinger som er bevart i sin helhet.

Deretter ble det stille fram til Casulana i 1583 gav ut en bok med femstemmige madrigaler, Il primo libro di madrigali a cinque voci. På tittelsida kaller hun seg «Maddalena Mezari detta Casulana Vicentina», og en kan med det gå ut fra at hun i mellomtida hadde giftet seg med en Mezari. Ingenting er kjent om ham.

I en katalog av den venetianske forleggeren Giacomo Vincenti fra 1591 listes det opp to bøker firstemmige madrigaler med religiøs tekst: «Casulana, Spirituali, Primo, & Secondo». Disse er tapt.

Flere av tidens komponister viste stor aktelse for Casulana, eksempelvis Philippe de Monte og Orlando di Lasso. Den venetianske hoffmusikeren Massimo Troiano omtalte henne som  en «virtuosissima» på lutt.

Casulanas stil er moderat kontrapunktisk. Bruken av kromatikk minner om madrigalene til Luca Marenzio og Philippe de Monte, men hun unngår de ekstreme kromatiske eksperimentene til komponister som Luzzasco Luzzaschi og Carlo Gesualdo fra Ferraraskolen. Melodilinjene er sangbare og tekstnære.

Verk i utvalg 
 Fire madrigaler i samleverket Il Desiderio, Venezia, Girolamo Scotto 1566 og 1567 (etter Pendle).
 Il primo libro di madrigali a quattro voci, Venezia 1568. 2. opplag 1583.
 Il secondo libro di madrigali a quattro voci Venezia 1570
 Il primo libro di madrigali a cinque voci, Ferrara (? etter Pendle) 1583
 En trestemmig madrigale i samleverket Il Gaudio, Venezia 1586, bare 2. opplag er kjent

Moderne utgave
 Beatrice Pescerelli (red.): I Madrigali di Maddalena Casulana. Leo S. Olschki, Firenze 1979. Med biografi.

Referanser og noter

Kilder 
 Beatrice Pescerelli og James R. Briscoe: «Maddalena Casulana (ca. 1540-ca.1590)» i New Historical Anthology of Music by Women. Red. James R. Briscoe. Bind 1. Indiana University Press 2004. ISBN 978-0-253-21683-0. Google Books

Litteratur 
 Marc-Joachim Wasmer: Maddalena Laura Lombardini Sirmen (1745–1818), Primadonna der Violine. I Annäherung VIII – an sieben Komponistinnen. Clara Mayer (red.), Furore Verlag 890, Kassel 1997, ISBN 3-927327-39-5.
 Horst Leuchtmann: Die Münchner Fürstenhochzeit von 1568. Massimo Troiano, Dialoge. Om Massimo Troiano. Italiensk/tysk. Verlag Emil Katzbichler, München-Salzburg 1980, ISBN 3-87397-503-3.

Eksterne lenker 
 

 Il secondo libro de madrigali a quattro voci, Vinegia, 1570

Italienske komponister
Kvinnelige komponister
Italienske sangere
Luttspillere